Diari Oficial de la Generalitat Valenciana


Sumari del DOGV 5440, del 31-01-2007 (2007/1197)

RESOLUCIÓ de 29 de gener de 2007, del Director de l'Agència Valenciana de Foment i Garantia Agrària, per la qual s'establix la convocatòria del procediment per a l'aplicació del règim de pagament únic i altres règims d'ajuda directa a l'agricultura i a la ramaderia, en l'àmbit de la Comunitat Valenciana i es regulen les sol·licituds de pagament anual de 2007 per a determinades mesures agroambientals del període 2000-2006.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5440

Data del DOGV
:   31-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/1197


Data del document
:   29-01-2007

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Correcció d'errades

Anàlisi jurídica

 Descriptors 

:   * Agència Valenciana de Foment i Garantia Agrària
    * suport econòmic
    * agricultor
    * ajuda pública
    * explotació agrària
    * ajuda a l'agricultura
    * sector agrari

A Espanya s'aplicarà el règim de pagament únic, aprovat per la reforma de la Política Agrària Comuna en el seu Reglament (CE) 1782/2003, del Consell, de 29 de setembre, en la modalitat d'aplicació parcial per al règim dels cultius herbacis i per a alguns pagaments en els sectors de bestiar boví, d'oví i caprí. Per tant, estos sectors rebran una ajuda adaptada, independent dels imports que perceben per l'activació cada any dels drets de pagament únic amb caràcter desacoblat.
Per mitjà del Reial Decret 1618/2005, de 30 de desembre, modificat pel Reial Decret 1582/2006, de 22 de desembre, sobre aplicació del règim de pagament únic i altres règims d'ajuda directa a l'agricultura i a la ramaderia, establix la normativa bàsica aplicable als règims comunitaris d'ajuda regulats pels reglaments següents:
- El Reglament (CE) 1782/2003, del Consell, de 29 de setembre, pel qual s'establixen normes comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors. L'aplicació de l'article 69 d'este reglament ha possibilitat l'adaptació a les nostres característiques i necessitats de les orientacions establides en la reforma i, per això, es concedix una ajuda addicional als productors de cotó i de tabac i als ramaders en els sectors de boví de carn i de llet.
- El Reglament (CE) 2012/2006, del Consell, de 19 de desembre de 2006, que modifica i corregix el Reglament (CE) 1782/2003, pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors, i que modifica el Reglament (CE) 1698/2005 relatiu a l'ajuda al desenrotllament rural a través del Fons Europeu Agrícola de Desenrotllament rural (FEADER).
- El Reglament (CE) número 1973/2004, de la Comissió , de 29 d'octubre de 2004, pel qual s'establixen les disposicions d'aplicació del Reglament (CE) número 1782/2003 pel que fa als règims d'ajuda previstos en els títols IV i IV bis d'este reglament i a la utilització de les terres retirades de la producció amb vista a l'obtenció de matèries primeres.
- El Reglament (CE) número 795/2004, de la Comissió, de 21 d'abril de 2004, que establix disposicions d'aplicació del règim de pagament únic previst en el Reglament (CE) número 1782/2003, del Consell, pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors, és necessari aplicar-lo i considerar els seus preceptes específics referents a la modalitat d'aplicació del pagament únic que serà implementada a Espanya.
- El Reglament (CE) número 796/2004, de la Comissió, de 21 d'abril de 2004, que establix disposicions per a l'aplicació de la condicionalitat, la modulació i el sistema integrat de gestió i control previst en el Reglament (CE) número 1782/2003.
El control de les ajudes previstes en el Reial Decret 1618/2005, així com les normes de condicionalitat i modulació estan recollides en el Reglament (CE) 1782/2003, del Consell, de 29 de setembre, en què es crea este control i el Reglament (CE) 796/2004, de la Comissió , de 21 d'abril de 2004 , qn què s'establixen les disposicions d'aplicació de la condicionalitat, la modulació i el sistema integrat de gestió i control. La normativa espanyola recull l'esmentada legislació en els aspectes de condicionalitat i respecte a determinades condicions o mesures agroambientals en el Reial Decret 2352/2004, de 23 de desembre de 2004.
La present resolució té com a finalitat establir la convocatòria per a la Comunitat Valenciana de les ajudes incloses en el règim de pagaments directes prevists en el Reial Decret 1618/2005 i del pagament anual de les ajudes agroambientals regulades en el Reial Decret 4/2001, de 12 de gener, tots estos inclosos en la sol·licitud única.
Sense perjuí de l'aplicació directa i immediata dels reglaments comunitaris esmentats, així com de la normativa bàsica estatal, resulta convenient transcriure alguns preceptes així com concretar, puntualitzar i determinar aspectes d'esta última, amb la finalitat de facilitar als agricultors de la Comunitat Valenciana l'accés a estes ajudes.
El Reglament (CE) nº 1.698/2005, del Consell, de 20 de setembre de 2005, sobre l'ajuda al desenrotllament rural a través del Fons Europeu Agrícola de Desenrotllament Rural (FEADER) establix el marc d'aplicació de les ajudes comunitàries en favor d'un desenrotllament rural sostenible. L'esmentat reglament deroga, entre altres, el Reglament (CE) número 1.257/1999, impedint la seua aplicació des de l'1 de gener de 2007. No obstant això, persistixen els compromisos adquirits en les ordes de la Conselleria d'Agricultura, Pesca i Alimentació següents:
- Orde de 4 de desembre de 2002, de la Conselleria d'Agricultura, Pesca i Alimentació, per la qual es regulen les ajudes a la utilització de mètodes de producció agrària compatible amb el medi ambient, en l'exercici 2003, corresponents al Programa Nacional de Desenrotllament Rural per a les Mesures d'Acompanyament.
- Orde de 8 de gener de 2004, de la Conselleria d'Agricultura, Pesca i Alimentació, per la qual es regulen les ajudes a la utilització de mètodes de producció agrària compatible amb el medi ambient, en l'exercici 2004, corresponents al Programa Nacional de Desenrotllament Rural per a les Mesures d'Acompanyament.
- Orde de 26 de gener de 2005, de la Conselleria d'Agricultura, Pesca i Alimentació, per la qual es regulen les ajudes a la utilització de mètodes de producció agrària compatible amb el medi ambient, en l'exercici 2005, corresponents al Programa Nacional de Desenrotllament Rural per a les Mesures d'Acompanyament.
El Reial Decret 2128/2004, de 29 d'octubre, establix les normes d'aplicació a Espanya del sistema d'informació geogràfica de parcel·les agrícoles (SIGPAC) i la seua utilització com a instrument de gestió en aplicació del sistema integrat de gestió i control de règims d'ajuda de la política agrícola comuna, relacionats amb la superfície.
El SIGPAC és, a partir de l'1 de gener de 2005, el sistema d'identificació de parcel·les agràries a Espanya, previst en el Reglament (CE) número 1782/2003, del Consell, de 29 de setembre de 2003, per als règims d'ajuda en què siga necessari identificar les parcel·les agrícoles.
El règim d'ajudes per a la utilització de mètodes de producció agropecuària que permeta protegir el medi ambient regulat pel Reglament (CE) 1257/1999, ha de ser compatible amb el sistema integrat pel que fa a la base de dades informàtica, els sistemes d'identificació de parcel·les i els controls administratius, segons establix el Reglament (CE) número 1782/2003, del Consell, de 29 de setembre de 2003.
Per això, a proposta del cap de l'Àrea de Foment i Garantia Agrària, fent ús de les atribucions conferides per mitjà de l'article 13 del Decret 123/2006, pel qual s'aprova l'Estatut de l'Agència Valenciana de Foment i Garantia Agrària,
Apartat 1. Objecte i àmbit d'aplicació
1. La present resolució sobre la base del Reial Decret 1618/2005, de 30 de desembre, sobre aplicació del règim de pagament únic i altres règims d'ajuda directa a l'agricultura i a la ramaderia, derivats de la normativa bàsica recollida en el Reglament (CE) núm. 1782/2003, del Consell, de 29 de setembre, pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors, convoca les ajudes:
a) Pagament desacoblat corresponent al règim de pagament únic per als titulars de drets concedits en virtut del Reial Decret 1617/2005, de 30 de desembre, pel qual es regula la concessió de drets als agricultors dins del règim de pagament únic.
b) Pagaments acoblats als productors de cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres i superfícies retirades de la producció) i boví, oví i caprí.
c) Pagaments específics als productors de: blat dur, proteaginoses, arròs, fruites amb corfa, cultius energètics, creïlles per a fècula, llavors, cotó, oliverar i tabac.
d) Pagaments addicionals als agricultors per aplicació de l'article 69 del Reglament (CE) 1782/2003, del Consell, de 29 de setembre de 2003, al Programa Nacional de Desenrotllament de la Política Agrícola Comuna (d'ara en avant PAC) en els sectors del cotó, tabac i bestiar boví de carn i de llet.
e) Pagament anual de les mesures agroambientals del període 2000-2006:
- protecció de flora i fauna en aiguamolls: actuacions en arrossars
- agricultura i ramaderia ecològica
- producció integrada en vinya
- producció integrada en cítrics
- lluita contra l'erosió i control integrat
- manteniment de races pures en perill d'extinció (guirra).
f) També es regula la utilització de les terres retirades de la producció la superfície de la qual justifica els drets de retirada, per a conrear matèries primes per a l'obtenció de productes amb destinació no alimentària.
2. Així mateix, s'establixen els criteris d'aplicació a la Comunitat Valenciana del sistema integrat de gestió i control de determinats règims d'ajudes comunitaris, d'acord amb el que preveu el Reglament (CE) número 1782/2003, del Consell, de 29 de setembre de 2003.
Apartat 2. Reduccions aplicables a l'import de les ajudes
1. Per als règims d'ajuda en què es contemplen superfícies bàsiques nacionals, així com per a l'ajuda específica a les proteaginoses i als cultius energètics, i en els règims de primes ramaderes en què es contemple un nombre màxim d'animals, s'aplicarà el coeficient de reducció, si és el cas, que el Ministeri d'Agricultura, Pesca i Alimentació dispose per a les distintes comunitats autònomes.
2. Per a les ajudes per pagaments directes, es respectaran els límits pressupostaris, i s'aplicarà el coeficient de reducció corresponent a cada ajuda, si escau.
3. Amb la finalitat de complir els objectius de la condicionalitat, els agricultors que sol·liciten els pagaments directes recollits en l'article 1 han de complir en la seua explotació els requisits legals de gestió i les bones condicions agràries i mediambientals establides en el Reial Decret 2352/2004.
4. Per aplicació de la modulació, tots els imports dels pagaments previstos en el Reial Decret 1618/2005, a càrrec de la Secció de Garantia del Fons Europeu Agrícola de Desenrotllament Rural Agrícola (FEAGA) es reduiran en el 4 per cent l'any 2006 i en un 5 per cent a partir de l'any 2007.
5. Els agricultors que reben els pagaments directes esmentats en l'apartat 1 percebran un import addicional d'ajuda que serà igual a aquell que resulte d'aplicar el percentatge de reducció previst en l'apartat 4 al conjunt de tots els pagaments fins als primers 5.000 euros.
Apartat 3. Sol·licitud
1. Els agricultors titulars d'una explotació agrària que desitgen obtindre en l'any, alguna o algunes de les ajudes esmentades en l'article 1, hauran de presentar una sol·licitud única en què es relacionen la totalitat de les parcel·les agrícoles de l'explotació.
2. La sol·licitud es presentarà emplenant els models que es facilitaran en impresos per les oficines de la Conselleria d'Agricultura, Pesca i Alimentació, o en la seua pàgina web (http://www.gva.es).
3. Les sol·licituds d'ajuda es dirigiran a la Conselleria d'Agricultura, Pesca i Alimentació quan l'explotació o la major part de la superfície d'esta radique en el territori de la Comunitat Valenciana. En el cas de no disposar de superfície la sol·licitud es presentarà a la comunitat autònoma on es trobe el major nombre d'animals. En els altres casos s'haurà de presentar a la comunitat autònoma corresponent.
Les sol·licituds es podran presentar en els llocs i formes a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Apartat 4. Termini de presentació de la sol·licitud
1. El termini de presentació de les sol·licituds d'ajuda única i de pagament anual de mesures agroambientals en l'any 2007 serà el comprés entre el dia 1 de febrer i el segon divendres del mes de març, excepte en el cas de la producció integrada de cítrics, que serà el comprés entre el 15 de juny i el 31 de juliol. Es consideraran així mateix les possibles modificacions de termini que s'establisquen en la normativa estatal.
2. A més del que preveu l'apartat anterior, les següents sol·licituds anuals de primes per sacrifici i les sol·licituds dels pagaments addicionals a la producció de carn de boví de qualitat, es presentaran en els següents períodes de l'any de sol·licitud de la prima:
a) De l'1 al 30 de juny.
b) De l'1 al 30 de setembre.
c) De l'1 de desembre al 15 de gener de l'any següent.
L'any del sacrifici o de l'exportació determinarà l'any d'imputació dels animals que siguen objecte d'una sol·licitud de prima per sacrifici o pagament addicional a la producció de carn de boví de qualitat.
En cas de presentació de la sol·licitud en algun dels períodes previstos en els apartats a), b) o c), el productor haurà de presentar sol·licitud única amb la declaració de superfícies, en el cas que les tinga, en el període general de presentació de sol·licituds, encara que no sol·licite pagament únic ni altres primes.
3. No obstant el que disposa l'apartat anterior, s'admetran sol·licituds d'ajuda fins als 25 dies naturals següents a la finalització del termini establit, si bé en este cas el seu import es reduirà en un 1 per cent per cada dia hàbil de retard, excepte en els casos de força major i de circumstàncies excepcionals reconegudes en l'article 21 i 21 bis del Reglament (CE) 796/2004. En cas de retard superior a 25 dies naturals, la sol·licitud es considerarà com a no presentada.
4. La reducció anterior també s'aplicarà respecte a la presentació de contractes o declaracions i altres documents o justificants que siguen elements constitutius de l'admissibilitat de l'ajuda de què es tracte, segons els articles 12 i 13 del Reglament (CE) número 796/2004.
5. En el cas d'incompliment de les dates límits per a la firma i el registre dels contractes de cultiu de tabac, s'aplicarà allò que conté l'article 192.3 del Reglament (CE) número 1973/2004.
Apartat 5. Modificació de sol·licituds
1. Els titulars d'explotacions agràries que hagen presentat sol·licitud d'ajuda única, podran modificar-la, en allò que correspon a règims d'ajuda per superfície, sense cap penalització fins al 31 de maig de l'any de la sol·licitud, en els supòsits previstos en article 15 del Reglament (CE) 796/2004. No s'admetran modificacions després d'esta data.
Apartat 6. Compatibilitat
Les parcel·les declarades per al pagament dels drets d'ajuda dins del règim de pagament únic es poden utilitzar per a les activitats agràries expressades en l'article 12 d'esta resolució. Per consegüent, el pagament dins d'este règim és compatible amb els pagaments derivats dels règims corresponents a les utilitzacions permeses, subjectes a les compatibilitats establides en l'article 8 del Reial Decret 1618/2005 modificat per l'apartat sis de l'article 2 del Reial Decret 1582/2006.
Apartat 7. Superfície mínima per sol·licitud
1. La superfície mínima per sol·licitud del règim de cultius herbacis en conjunt, i per a cada un dels règims específics, de la prima específica a la qualitat del blat dur, la prima a les proteaginoses, l'ajuda específica a l'arròs, l'ajuda als cultius energètics i l'ajuda per a les llavors, serà de 0,3 ha.
2. Per al règim d'ajuda a les fruites amb corfa, al cotó, a l'oliverar i al tabac i en el règim de pagament únic la superfície mínima per sol·licitud serà de 0,1 hectàrees.
3. Per al règim d'ajuda a les fruites amb corfa la superfície mínima de la parcel·la agrícola serà de 0,1 hectàrees.
Apartat 8. Dates límit de sembra i comunicacions de no-sembra
1. La data límit de sembra per a cada cultiu serà la següent:
- Cereals (excepte dacsa dolça), oleaginoses, proteaginoses i lli: 31 de maig de l'any de la sol·licitud.
- Dacsa dolça i cànem per a la producció de fibres: 15 de juny de l'any de la sol·licitud.
- Trasplantament de tabac: 20 de juny de l'any de la sol·licitud.
- Arròs: 30 de juny de l'any de la sol·licitud.
2. Els titulars d'explotacions agràries que, a les dates límit indicades, no hagen sembrat o trasplantat en la seua totalitat o en part, la superfície de dacsa dolça, cànem, tabac i/o arròs declarada en la seua sol·licitud d'ajuda, hauran de notificar-ho abans de les esmentades dates a la Conselleria d'Agricultura, Pesca i Alimentació en la forma que s'indica a continuació:
a) Els que no hagen sembrat o trasplantat part de la superfície declarada d'algun dels cultius en qüestió, hauran d'emplenar el formulari de relació de parcel·les agrícoles d'ajuda superfícies, en la capçalera del qual escriuran, amb lletres majúscules, la frase: NOTIFICACIÓ DE NO-SEMBRA, i s'assenyalaran les parcel·les que no hagen sigut sembrades o trasplantades, així com el cultiu de què es tracte.
b) Els que no hagen realitzat sembra o trasplantament d'algun dels cultius en qüestió en les superfícies declarades, hauran de comunicar-ho, i faran constar les dades mínimes que figuren en el model de l'annex XII, del Reial Decret 1618/2005.
Apartat 9. Drets d'ajuda amb la finalitat d'obtindre el pagament únic
1. Els drets d'ajuda de pagament únic es justificaran segons els criteris establits en l'article 11 del Reial Decret 1618/2005, de 30 de desembre, i conforme a la informació sol·licitada en l'annex XI, d'este reial decret.
2. A l'efecte d'utilització dels drets d'ajuda caldrà ajustar-se a allò que s'ha disposat en a l'article 11 i següents del Reial Decret 1618/2005, de 30 de desembre.
Apartat 10. Hectàrees admissibles a l'efecte de la justificació de drets de pagament únic
1. Es consideraran hectàrees admissibles a l'efecte de la justificació de drets normals d'ajuda, les previstes en l'article 12 del Reial Decret 1618/2005, de 30 de desembre i les previstes en l'apartat 4 de l'article 1 del Reglament (CE) 2012/2006, del Consell, de 19 de desembre de 2006.
2. Es consideraran hectàrees admissibles a l'efecte de la justificació de drets de retirada, les previstes en l'article 15 del Reial Decret 1618/2005, de 30 de desembre. Entre altres limitacions, les parcel·les agrícoles retirades de la producció no seran de grandària inferior a 0,1 hectàrees, ni tindran menys de 10 metres d'ample. Tampoc es podran justificar els drets de retirada amb les parcel·les que s'utilitzen per a complir l'índex de guaret.
Apartat 11. Parcel·les a disposició de l'agricultor
Les parcel·les d'hectàrees admissibles utilitzades per a justificar els drets d'ajuda hauran de romandre a disposició de l'agricultor des de l'1 de desembre de l'any precedent al 30 de setembre de l'any per al qual se sol·licita el pagament.
Apartat 12. Utilització agrària de les terres declarades per a justificar drets normals
Els agricultors podran utilitzar les parcel·les declarades corresponents a les hectàrees admissibles per a justificar el pagament dels drets normals d'ajuda en qualsevol activitat agrària a excepció de la producció de fruites i hortalisses, creïlles diferents de les destinades a la fabricació de fècula, i cultius permanents. El llúpol, les oliveres es consideraran cultius permanents vàlids per a justificar el pagament dels drets d'ajuda.
Es poden realitzar cultius secundaris, establits en l'article 1, apartat 2, del Reglament (CE) número 2200/1996, i article 1, apartat 2, del Reglament (CE) número 2201/1996, a excepció de les creïlles diferents de les utilitzades per a la fabricació de fècula, durant un període màxim de tres mesos a partir de l'1 de juliol.
Apartat 13. Condicions aplicables a les parcel·les de retirada
1. Les parcel·les declarades per a justificar els drets de retirada han de romandre sense cultivar almenys des del 15 de gener fins al 31 d'agost de l'any de la sol·licitud. No obstant, a les comarques on la transhumància és una pràctica tradicional, segons establix l'annex XVII XVII del Reial Decret 1618/2005, s'autoritza el pasturatge a partir del 15 de juliol.
2. No estaran subjectes a esta obligació les parcel·les d'agricultors que:
a) Gestionen tota la seua explotació en relació amb la totalitat de la seua producció d'acord amb el Reglament (CEE) número 2092/1991, del Consell, de 24 de juny de 1991, sobre la producció agrícola ecològica i la seua indicació en els productes agraris i alimentaris.
b) Utilitzen les terres retirades per al cultiu de matèries primeres per a la fabricació, dins de la Unió Europea, de productes no destinats en principi a l'alimentació humana o animal.
Apartat 14. Ús de les terres de retirada
1. Les terres retirades de la producció es mantindran en bones condicions agràries i mediambientals d'acord amb el que establix l'article 4 del Reial Decret 2352/2004, de 23 de desembre.
2. Per a poder percebre els pagaments corresponents als drets de retirada en les parcel·les que es presenten per a la justificació d'estos s'ha de realitzar el guaret, excepte en els casos relacionats en els articles 15 i 16 del Reial Decret 1618/2005, de 30 de desembre, d'acord amb les directrius següents:
a) El guaret es realitzarà per mitjà dels sistemes tradicionals de cultiu, de conreada mínima o mantenint una coberta vegetal adequada, tant espontània com cultivada, per a minimitzar els riscos d'erosió, d'aparició d'incendis, males herbes, plagues i malalties, conservar el perfil salí del sòl, la capacitat productiva d'este i afavorir l'increment de la biodiversitat.
b) Les aplicacions d'herbicides autoritzats, seran efectuades amb aquells que no tinguen efecte residual i siguen de baixa perillositat.
c) En el cas de mantindre una coberta vegetal, esta no podrà ser utilitzada per a la producció de llavors ni aprofitada en cap concepte amb finalitats agrícoles abans del 31 d'agost o abans del 15 de gener següent, per a produir cultius destinats a ser comercialitzats, excepte en aquelles zones previstes en l'apartat 3 de l'article 32 del Reglament (CE) número 795/2004, de la Comissió, de 21 d'abril de 2004.
3. En el cas d'incompliment de l'article 13 i de l'apartat 2 del present article, s'aplicarà la base de càlcul de les superfícies de retirada d'acord amb el que establix l'apartat 4, de l'article 50, del Reglament (CE) 796/2004, de la Comissió, de 21 d'abril de 2004.
Apartat 15. Condicions dels drets especials
1. Els agricultors que sol·liciten pagament únic per drets especials queden exempts de l'obligació d'establir un nombre d'hectàrees admissibles equivalent al nombre de drets d'ajuda, a condició que mantinguen almenys el 50 per cent de l'activitat exercida en el període de referència expressada en unitats de bestiar major, d'ara en avant (UBM). En cas de cessió dels drets d'ajuda, esta excepció només es mantindrà quan se cedisquen tots els drets d'ajuda objecte de l'excepció.
2. Per al compliment del requisit establit en l'apartat anterior, s'utilitzarà la informació continguda en la base de dades informatitzada creada de conformitat amb el Reial Decret 1980/1998, de 18 de setembre, pel qual establix un sistema d'identificació dels animals de l'espècie bovina. En el cas del bestiar oví i caprí s'utilitzaran els registres del llibre d'explotació establits en el Reial Decret 947/2005, de 29 de juliol, pel qual s'establix un sistema d'identificació i registre dels animals de les espècies ovina i caprina. Segons esta informació:
a) Es considerarà que s'ha respectat el requisit relatiu a l'activitat agrària mínima, si segons el cas es complix, almenys, eixe 50 per cent d'activitat ramadera durant el període de retenció de l'ajuda acoblada per vaca alletant o per ovella i cabra.
b) En el cas de no sol·licitar una ajuda acoblada de les esmentades en l'apartat anterior es determinarà la mitjana ponderada d'animals presents en l'explotació durant un període de 12 mesos comprés entre l'1 d'octubre de l'any anterior al de sol·licitud de prima, al 30 de setembre de l'any de la sol·licitud.
c) Sense perjuí del que disposen els apartats anteriors, es podrà determinar que s'ha complit el requisit, comparant l'activitat ramadera de l'any en curs amb l'exercida durant el període de referència.
3. No es podrà sol·licitar el restabliment de les condicions especials per a estos drets una vegada que s'hagen declarat amb un nombre equivalent d'hectàrees o que s'hagen cedit parcialment.
Apartat 16. Cultius amb destinació no alimentària en les terres retirades de la producció per a justificar drets de retirada
1. Els agricultors podran utilitzar les superfícies retirades que servixen per a la justificació dels drets de retirada per a obtindre matèries primeres per a la fabricació en la Unió Europea de productes no destinats a l'alimentació humana o animal, segons el que establix l'article 20 del Reial Decret 1618/2005, de 30 de desembre, modificat per l'apartat tretze, de l'article 2, del Reial Decret 1582/2006.
Apartat 17. Superfícies admissibles per al pagament als cultius herbacis
1. Es podrà concedir un pagament per hectàrea als agricultors que produïsquen els cultius herbacis previstos en l'annex IX, del Reglament (CE) 1782/2003. La quantia es determinarà segons el que establix l'article 66 i en el capítol 10, del títol IV, d'este reglament, considerant que Espanya ha optat per mantindre acoblat el 25 per cent del pagament de l'ajuda als productors de cultius herbacis, dins del règim d'aplicació parcial del pagament únic.
2. Les superfícies de cultius herbacis per a les quals se sol·licite l'ajuda han de ser aquelles catalogades en SIGPAC com a terra llaurable (TL) o horta (TH).
3. No es podran presentar sol·licituds de pagament respecte a les superfícies que, en la data límit de presentació de les sol·licituds d'ajuda per superfície de 2003, es dedicaren a pastures permanents, cultius permanents, arbres o usos no agrícoles, d'acord amb allò que establix l'article 108 del Reglament (CE) número 1782/2003.
Apartat 18. Índexs de guaret
1. A l'efecte dels pagaments per superfície, es tindran en compte els rendiments i els índexs de guaret que figuren en l'annex I del Reial Decret 1618/2005.
2. S'han de respectar, amb caràcter general, els índexs comarcals de guaret tradicional per a les terres de cultius de secà, expressats en hectàrees de guaret per cada 100 hectàrees dedicades a cultius herbacis del capítol 10 del Reglament (CE) número 1782/2003, són els que figuren en l'última columna de l'annex I diferenciats per comunitat autònoma, província, comarca agrària i, si escau, terme municipal. Per a poder beneficiar-se dels pagaments per superfície als cultius herbacis en secà, s'haurà de respectar en estes terres el corresponent índex de guaret. Si no es respecta este valor tenint en compte una franquícia de 20 punts, la superfície de secà per la qual s'ha sol·licitat el pagament als cultius herbacis es reduirà proporcionalment fins que s'arribe al valor de l'índex de guaret corresponent. No obstant, les comunitats autònomes podran establir criteris específics que permeten aplicar un índex de guaret diferent de determinats tipus d'explotacions situades en cada comarca.
3. Sense perjuí de l'apartat, es podrà presentar un informe agronòmic de no-guaret tal com s'exposa en l'article 48.5 d'esta resolució.
Apartat 19. Subsuperfícies de base
1. Les superfícies bàsiques nacionals i subsuperfícies bàsiques nacionals, de secà i regadiu, que figuren en l'annex II, del Reial Decret 1618/2005, modificat per l'apartat quaranta-set, de l'article 2, del Reial Decret 1582/2006.
Apartat 20. Pagaments per superfície en regadiu
A l'efecte de la percepció d'estos pagaments, tindran la consideració de superfície de regadiu les parcel·les agrícoles situades en recintes considerats com de regadiu en el SIGPAC o si no n'hi ha, les que figuren en un registre públic abans de finalitzar el termini de presentació de les sol·licituds per a la campanya corresponent.
Apartat 21. Pagaments per superfície al cultiu d'oleaginoses
1. Els agricultors que sol·liciten el pagament per superfície d'oleaginoses hauran d'utilitzar en les sembres llavors certificades en dosis d'acord amb les pràctiques tradicionals de la zona on es troben les seues parcel·les i respectant les dosis mínimes de sembra que figuren en l'annex III, del Reial Decret 1618/2005, modificat per l'apartat quaranta-huit, de l'article 2, del Reial Decret 1582/2006.
2. Els agricultors presentaran abans del 30 de juny de l'any de la sol·licitud, còpia de la factura que justifique la compra de la llavor certificada utilitzada en la sembra.
Apartat 22. Prima específica al cultiu de proteaginoses
1. Es podrà concedir el pagament de la prima a les proteaginoses que es troben dins del règim de cultius herbacis. Esta prima es concedirà per hectàrea cultivada i collida després de la fase de maduració lletosa, excepte en el cas de les condicions excepcionals previstes en l'article 27 del Reial Decret 1618/2005, modificat per l'apartat setze, de l'article 2, del Reial Decret 1582/2006.
Apartat 23. Pagament per superfície als productors de lli i cànem destinats a la producció de fibra
1. S'aplicarà l'article 28 del Reial Decret 1618/2005.
Apartat 24. Pagament als productors de blat dur
1. S'aplicaran els articles 29 i 30 del Reial Decret 1618/2005.
Apartat 25. Retirada voluntària
1. Els agricultors que sol·liciten pagaments per superfície pel cultiu d'herbacis podran retirar fins al 10 per cent de la superfície per la qual hagen sol·licitat el pagament de l'esmentada ajuda.
2. Es podrà superar el percentatge voluntari de retirada, amb el límit màxim corresponent a una superfície retirada que no supere la cultivada, en els casos següents:
- Per a les terres de secà, en el cas de concentracions parcel·làries.
- Per a les terres de regadiu, quan les explotacions estiguen situades en zones objecte de plans de millora del regadiu que impliquen concentració parcel·lària.
3. A comarques amb un rendiment assignat en el Pla de Regionalització Productiva Espanyol igual o inferior a dos tones per hectàrea, es permetrà retirar, de manera voluntària, fins al 80 per cent de la superfície situada en les esmentades comarques i per la qual s'haja sol·licitat el pagament als cultius herbacis.
4. Així mateix, en virtut del que disposa l'article 32 del Reial Decret 1618/2005, i ateses les condicions climàtiques que la Comunitat Valenciana patix en els últims anys, es podran incrementar els límits de la retirada voluntària en tot el secà de la Comunitat Valenciana per a la campanya 2007, permetent que la superfície retirada del cultiu puga representar fins al 50% del total de la superfície per la qual se sol·liciten els pagaments per superfície de secà. A les comarques la Meridional, Central i Vinalopó i la Muntanya de la província d'Alacant es permetrà que la superfície retirada del cultiu puga representar fins al 50% del total de la superfície per la qual se sol·liciten els pagament per superfície de secà i de regadiu.
5. Per a poder percebre els pagaments corresponents en les terres retirades del cultiu s'han de complir les condicions establides en els subapartats a), b) i c) de l'article 17.2 del Reial Decret 1618/2005.
6. La parcel·la agrícola de retirada haurà de tindre una extensió com a mínim de 0,1 hectàrees i una amplària de 10 metres com a mínim.
Apartat 26. Ajuda als cultius energètics
S'aplicarà l'article 33 del Reial Decret 1618/2005, modificat per l'apartat dènou, de l'article 2, del Reial Decret 1582/2006.
Apartat 27. Ajuda específica al cultiu de l'arròs
1. Requisit de les superfícies:
a) Esta ajuda específica s'abonarà a les parcel·les agrícoles definides com TL o TH, de regadiu en el SIGPAC.
b) En tot cas, en les superfícies a què es referix l'apartat anterior, hauran d'haver-se efectuat els treballs normals requerits per al cultiu de l'arròs i este haver arribat a la floració.
c) Les parcel·les afectades per una sol·licitud d'ajuda específica als productors d'arròs no poden ser objecte de cap altra sol·licitud per superfície en la mateixa campanya, excepte la compatibilitat prevista en l'article 8 del Reial Decret 1618/2005, modificat per l'apartat sis, de l'article 2, del Reial Decret 1582/2006.
2. Els productors d'arròs que s'acullen a les ajudes específiques han de realitzar les següents declaracions, en els models que seran facilitats per les oficines de la Conselleria d'Agricultura, Pesca i Alimentació o en la seua pàgina web (http://www.gva.es):
a) Abans del 15 d'octubre de l'any de la sol·licitud, declaració d'existències en el seu poder a 31 d'agost de 2006, classificats per varietats i tipus d'arròs (redó, mitjà, llarg A i llarg B). Aquells productors que en el moment de presentar la sol·licitud d'ajuda ja no disposen d'existències d'arròs, podran presentar esta declaració junt amb la sol·licitud d'ajudes.
b) Abans del 15 de novembre de l'any de la sol·licitud, la declaració de collita, distingint la superfície utilitzada i la producció obtinguda de les diferents varietats.
Estes declaracions es presentaran davant de la comunitat autònoma on s'haja presentat la sol·licitud d'ajuda específica. En el cas dels productors associats, les declaracions de collita podran ser realitzades per la seua entitat associativa, que les presentarà acompanyades de suport informàtic ajustant-se a l'estructura dels fitxers que facilitarà la Conselleria d'Agricultura, Pesca i Alimentació.
Apartat 28. Ajuda als productors de creïlla amb destinació a fècula
S'aplicarà l'article 37 del Reial Decret 1618/2005.
Apartat 29. Ajuda a les fruites amb corfa
1. Les superfícies han de complir els requisits següents:
- S'haurà d'indicar el nombre d'arbres de cada espècie existents en la parcel·la.
- Les plantacions tindran una densitat mínima per hectàrea de 80 arbres per a ametler, 150 per a avellaner i pistatxo, 60 per a noguer i 30 per a garrofera.
- S'indicarà en la sol·licitud l'organització de productors a què pertany el sol·licitant. S'ha d'incloure un certificat d'esta organització en què s'indique que s'ha produït, si escau, l'entrega de la collita. No serà necessària la presentació d'este document per a aquells agricultors que pertanyen a organitzacions de productors que tinguen reconeixement específic per a fruites amb corfa i garrofa si estes presenten un certificat col·lectiu per a tots els agricultors que pertanyen a esta que sol·liciten ajuda a la Comunitat Valenciana. A este efecte, la Conselleria d'Agricultura, Pesca i Alimentació efectuarà un requeriment a cada organització de productors amb reconeixement específic per a fruites amb corfa i garrofa perquè presenten, si escau, un certificat col·lectiu de tots aquells agricultors que hagen indicat en la seua sol·licitud que hi pertanyen. El certificat col·lectiu s'acompanyarà del suport informàtic corresponent seguint l'estructura del fitxer que facilitarà la Conselleria.
2. Per a aquelles parcel·les de fruites amb corfa situades en l'àmbit de la Comunitat Valenciana i en el cas que es necessite l'aplicació del coeficient corrector a què es referix l'apartat 3, de l'article 39, del Reial Decret 1618/2005, es concedirà una ajuda autonòmica per part de la Conselleria d'Agricultura, Pesca i Alimentació, la suma de la qual serà la mitat de la diferència entre l'import unitari de l'ajuda general a què es referix l'apartat 1, de l'article 39, del Reial Decret 1618/2005 i l'ajuda resultant de l'aplicació del coeficient corrector a què es referix l'apartat 3 de l'esmentat reial decret. Esta ajuda tindrà com a límit la quantitat de 60,375 euros per hectàrea i any.
3. Si la limitació màxima de l'ajuda nacional ho permet, es concedirà un complement de l'ajuda a les superfícies el titular de les quals siga agricultor professional, d'acord amb el que preveu l'apartat 5, de l'article 2, de la Llei 19/1995, de 4 de juliol, de modernització de les explotacions agràries, que acredite este punt en la seua sol·licitud d'ajuda i que mantinga tal qualificació en la data de finalització del termini de sol·licitud. Este complement de l'ajuda es calcularà com a diferència entre 60,375 euros/ha i l'import per hectàrea que corresponga finançar a l'Agència Valenciana de Foment i Garantia Agrària d'acord a l'apartat 2 del present article. Este complement d'ajuda s'afegirà a l'establit pel Ministeri d'Agricultura, Pesca i Alimentació per als esmentats titulars en l'apartat 5, de l'article 39, del Reial Decret 1618/2005 i estarà condicionat a les disponibilitats pressupostàries.
4. Els titulars d'explotacions de fruites amb corfa que complisquen la condició de ser agricultors professionals, conforme al que disposa l'apartat 5, de l'article 2, de la Llei 19/1995, de 4 de juliol, de modernització de les explotacions agràries, i que mantinguen esta condició en la data de finalització del termini de sol·licitud, hauran d'aportar junt amb la declaració de ser agricultor professional a què es referix l'annex XI, del Reial Decret 1618/2005, la documentació que acredite esta condició amb la finalitat de rebre, si escau, el complement d'ajuda nacional previst en l'apartat 5, de l'article 39, de l'esmentat reial decret.
Apartat 30. Ajuda als productors de llavors
1. Es concedirà l'ajuda prevista en l'article 99 del Reglament (CE) número 1782/2003, a les llavors que complisquen els requisits següents:
- Haver sigut certificada oficialment.
- Presentar, a la comunitat autònoma on es multiplique la llavor junt amb la sol·licitud única, una còpia dels contractes de multiplicació o declaracions de cultius (en el cas de producció en cultiu directe per l'establiment de llavors autoritzat), segons model de l'annex XIII, del Reial Decret 1618/2005. Per a totes les espècies, excepte per a l'arròs, es presentarà l'esmentada documentació junt amb la sol·licitud única d'ajuda per a les sembres de tardor, i abans del 15 de maig per a les sembres de primavera. Per al cas de les llavors d'arròs es presentarà l'esmentada documentació abans del 30 de juny de l'any de la sol·licitud.
- Haver sigut collida en el territori nacional l'any de la sol·licitud i comercialitzada per a la sembra abans del 15 de juny de l'any posterior al de la sol·licitud.
- Presentar abans del dia 10 de maig de l'any posterior al de la sol·licitud a la comunitat autònoma on es va multiplicar la llavor, la informació sobre la quantitat de llavor certificada produïda, expressada en quintars mètrics amb dos decimals, per a la qual se sol·licita ajuda, per cada espècie, acompanyada del certificat oficial expedit per la comunitat autònoma, on figurarà la identificació de l'acta de precintat, el número de cada lot corresponent a esta acta i la quantitat de llavor certificada de cada lot amb indicacions a què corresponga a eixe beneficiari.
- En el cas de producció per mitjà de contracte de multiplicació, cal presentar abans del 10 de maig de l'any posterior al de la sol·licitud, una certificació de l'establiment de llavors que contindrà com a mínim les dades que figuren en l'annex XIV, del Reial Decret 1618/2005. En el cas de producció de llavors en cultiu directe, una declaració de l'entitat productora, que incloga les dades que figuren en l'annex XV del Reial Decret 1618/2005. En ambdós casos, els certificats es presentaran després de la validació oficial per l'organisme responsable de la certificació.
- Per a les llavors que puguen derivar a ús per a alimentació animal haurà de quedar provada, a satisfacció de l'autoritat competent, la seua no derivació a tals usos.
Apartat 31. Ajuda específica al cultiu del cotó
1. S'aplicarà l'article 42, l'article 43 modificat per l'apartat vint-i-dos, de l'article 2 del Reial Decret 1582/2006.I l'article 44 del Reial Decret 1618/2005, modificat per l'apartat vint-i-tres, de l'article 2, del Reial Decret 1582/2006.
Apartat 32. Ajuda específica a l'oliverar
1. Podran beneficiar-se d'esta ajuda els oliverars situats a la Comunitat Valenciana que complisquen les condicions d'admissibilitat fixades en l'article 48 del RD 1618/2005, modificat per mitjà de l'apartat vint-i-sis de l'article 2 del RD 1582/2006, que s'emmarquen en una de les categories previstes en el punt 1 de l'article 46 de l'esmentat RD 1618/2005, modificat per mitjà de l'apartat vint-i-quatre de l'article 2 del RD 1582/2006, i que pertanguen a explotacions de petita dimensió segons els criteris establits en el punt 2 de l'article 46 mencionat.
2. A l'efecte d'inclusió dels oliverars en cada una de les categories definides en el RD 1618/2005, es tindran en compte els criteris següents:
Categoria a. Oliverars a zones dependents del cultiu
S'inclouran en esta categoria les parcel·les d'oliverars que complisquen almenys una de les condicions següents:
- Estiguen situades en municipis amb una superfície d'oliverar que siga més del 80 per cent de la superfície llaurada total.
- El cultiu es desenrotlle a parcel·les o zones on l'olivera no tinga cultius substitutius del mateix valor social, ambiental i agronòmic.
Categoria b. Oliverars d'alt valor cultural i paisatgístic
S'inclouran en esta categoria les parcel·les d'oliverars que complisquen almenys una de les condicions següents:
- L'edat mitjana de les oliveres supere els 100 anys; s'accepta un 10 % d'oliveres amb edat inferior sempre que la seua presència siga conseqüència de substitucions d'oliveres malaltes o mortes.
- Tinguen la condició de terrasses, naturals o artificials, que constituïxen un element de defensa contra l'erosió.
Categoria c. Oliverars amb limitacions permanents del medi natural
S'inclouran en esta categoria les parcel·les d'oliverars que complisquen almenys una de les condicions següents:
- El pendent mitjà de la parcel·la, d'acord amb el registre del SIGPAC, siga superior al 10 %.
- Queden incloses en esta categoria totes les parcel·les d'oliverar de la Comunitat Valenciana en concepte de baixa pluviometria. Podran excloure's d'esta categoria aquelles zones que registren durant dos anys consecutius una precipitació mitjana anual de 500 mm de pluja per metre quadrat, sense perjudici que, si estes condicions deixen de produir-se, puguen ser incloses de nou en la campanya següent.
Categoria d. Oliverars amb risc d'abandó
S'inclouran en esta categoria les parcel·les d'oliverars que complisquen almenys una de les condicions següents:
- Estiguen situades a municipis pertanyents a zones desfavorides segons la classificació de la Unió Europea prevista en la Directiva 268/75.
- Parcel·les d'oliverar situades a zones homogènies en què, aplicant els rendiments prevists en el punt 2 de l'article 46 del RD 1618/2005 per a la determinació d'explotacions de petita dimensió, s'obtinga una producció inferior a 500 quilograms d'oli per hectàrea.
Categoria e. Oliverars d'interés social
S'inclouran en esta categoria les parcel·les d'oliverars que complisquen almenys una de les condicions següents:
- Estiguen situades a les comarques que fixarà la Conselleria d'Agricultura, Pesca i Alimentació
- Zones de producció emparades per la marca de qualitat CV.
- Estiguen inscrites en el Comité d'Agricultura Ecològica de la Comunitat Valenciana o amb certificació de producció integrada.
3. Els oleïcultors indicaran per a cada parcel·la per a la qual sol·liciten l'ajuda les categories d'oliverar que, d'acord amb el seu criteri, s'hi puguen aplicar d'acord amb la present resolució.
4. En el cas que una parcel·la oleícola complisca les condicions exigides per a pertànyer a més d'una categoria, només podrà percebre l'ajuda per una.
5. Per a la campanya 2006/2007 només seran auxiliables els oliverars compresos en el segon punt de la categoria C segons es definix en l'apartat 2 d'este article. L'import indicatiu de l'ajuda per a esta categoria d'oliverar, per hectàrea - SIG oleícola queda establit en 100 euros per a l'any 2007. Per a l'any 2007 i successius, la Conselleria d'Agricultura, Pesca i Alimentació fixarà l'import indicatiu abans del 31 de gener de cada any. Així mateix, abans del 31 d'octubre de l'any de què es tracte, sobre la base de les dades de les sol·licituds rebudes, es fixarà l'import de l'ajuda per hectàrea - SIG oleícola per a cada categoria.
6. La superfície d'oliverar que podrà beneficiar-se de l'ajuda per a cada parcel·la serà la determinada d'acord amb allò que s'establix en el punt 1 de l'article 47 del RD 1618/2005.
7. No es pagaran les ajudes específiques de l'oliverar quan l'import corresponent a una sol·licitud siga inferior als 50 euros.
Apartat 33. Ajuda al tabac
1. S'hi aplicarà l'article 49, l'article 50, l'article 51, l'article 52, l'article 53, l'article 54, modificat per l'apartat vint-i-set de l'article 2 del RD 1582/2006, i l'article 55 del RD 1618/2005.
Apartat 34. Identificació i registre del bestiar
1. Tot animal de l'espècie bovina pel qual se sol·licite una ajuda haurà d'estar identificat i registrat d'acord amb les disposicions del Reial Decret 1980/1998, de 18 de setembre, pel qual s'establix un sistema d'identificació i registre dels animals de l'espècie bovina, i dotat del document d'identificació. Així mateix, l'explotació a què pertanguen els animals haurà de complir les disposicions establides en el Reial Decret 479/2004, de 2 de novembre, pel qual s'establix el Registre General d'Explotacions Ramaderes.
2. Per a beneficiar-se de les ajudes en el sector boví, s'aplicarà allò que es preveu en l'article 57 del Reial Decret 1618/2005, de 30 de desembre, respecte a l'ús o possessió de substàncies prohibides en l'explotació del sol·licitant.
3. Els sol·licitants de primes en el sector boví hauran de confirmar en la seua sol·licitud que les dades de la seua explotació i dels seus animals corresponen a les que conté la base de dades informatitzades d'identificació i registre o, en cas contrari, adquirir el compromís de comunicar a l'òrgan competent la seua rectificació.
4. Així mateix, els sol·licitants d'ajuda en el sector oví i caprí hauran de complir les obligacions derivades del Reial Decret 947/2005, de 29 de juliol, pel qual s'establix un sistema d'identificació i registre.
Apartat 35. Documentació que haurà d'acompanyar a les sol·licituds
Prima per vaca alletant: els productors que mantinguen vaques alletants que desitgen obtindre l'ajuda en la forma i les condicions assenyalades en l'article 125 del Reglament (CE) 1782/2003, quan posseïsquen les condicions previstes en l'article 59 del RD 1618/2005, hauran de presentar juntament amb l'imprés de dades generals la documentació següent:
a) Model específic. S'hi detallaran els codis d'identificació individual dels animals per als quals se sol·licita ajuda, amb la relació per separat dels animals que tinguen la condició de vaques i jònegues.
b) Original o còpia llegible dels exemplars núm. 2 per a l'interessat dels documents d'identificació dels animals. Estos documents podran ser tornats a l'interessat una vegada finalitzat el control administratiu de les sol·licituds.
c) Si és el cas, certificat oficial sobre rendiment lleter.
d) Fotocòpia del full en què figuren les dades identificatives de l'explotació i del sol·licitant. A més, en el cas de productors amb explotació que radique totalment o parcialment en una altra comunitat autònoma, hauran de presentar també còpia compulsada dels fulls en què figuren les anotacions corresponents a les vaques i jònegues per les quals sol·licita ajudes.
2. Prima de sacrifici: els productors de carn de boví que sacrifiquen en un escorxador autoritzat que haja presentat la declaració de participació en este règim de prima, bovins procedents de la seua explotació, que desitgen obtindre l'ajuda en la forma i les condicions definides en l'article 130 del Reglament (CE) 1782/2003, d'acord amb les condicions previstes en l'article 62 del RD 1618/2005, hauran de presentar juntament amb l'imprés de dades generals la documentació següent:
A) Per a animals sacrificats a Espanya o en un altre país comunitari:
a) Model específic en què es detallen els codis d'identificació individual i la data de naixement dels animals.
b) Originals dels exemplars 2 "per a l'interessat" dels documents d'identificació dels animals objecte de sol·licitud. Estos documents podran ser tornats a l'interessat una vegada finalitzat el control administratiu de les sol·licituds.
c) Per als animals entre 6 i 8 mesos, certificat expedit pel centre de sacrifici relatiu al pes en canal dels animals inclosos en l'ajuda.
d) A més, per a animals sacrificats en altres estats membres de la UE: còpia del document d'identificació per a intercanvis dels animals inclosos en la sol·licitud i certificats de sacrifici d'estos, expedit per l'escorxador de l'Estat membre de destinació d'acord amb les disposicions de l'article 65, apartat 1, del Reial Decret 1618/2005.
B) En cas d'exportació de l'animal viu a país tercer:
a) Model específic en què es detallen els codis d'identificació individual i la data de naixement dels animals.
b) Originals dels exemplars 2 per a l'interessat dels documents d'identificació dels animals objecte de sol·licitud.
c) Prova de l'eixida del territori duaner de la Comunitat (DUA) i certificat sanitari internacional que continga una relació expressa del número d'identificació auricular dels animals que han sigut exportats.
3. Prima d'oví caprí: els productors d'oví i caprí que desitgen obtindre la prima per ovella i cabra i la prima addicional en la forma i les condicions assenyalades en els articles 66 a 70 del RD 1618/2005, hauran de presentar juntament amb l'imprés de dades generals la documentació següent:
a) Model específic segons comercialitze o no llet i productes lactis.
b) Fotocòpia del full de balanç del llibre d'explotació posada al dia on figure, almenys, el total d'animals pels quals se sol·licita ajuda.
c) Les sol·licituds presentades per productors amb explotació que no es troba ubicada totalment en una zona desfavorida que desitgen beneficiar-se de la prima addicional establida en l'article 114 del Reglament (CE) 1782/2003, i així ho indiquen en la seua sol·licitud, hauran de justificar que almenys el 50 per 100 de la superfície agrícola es troba en una zona desfavorida, per a la qual cosa hauran de declarar les dites superfícies en la sol·licitud única.
d) En el cas dels productors transhumants de les àrees del Baix Maestrat, el Camp de Llíria, Sagunt, les Riberes del Xúquer i la Foia de Bunyol que desitgen percebre la prima addicional, hauran de sol·licitar-ho i indicar el període en què tenen previst traslladar el seu bestiar a aquelles zones, així com els documents que demostren que s'ha efectuat la transhumància, durant 90 dies consecutius, en les dos campanyes anteriors.
Apartat 36. Prova de sacrifici
a) Només podran considerar-se, a l'efecte de la prima per sacrifici, els animals que hagen sigut sacrificats en escorxadors que hagen declarat la seua participació en el règim d'ajuda, i que estiguen registrats d'acord amb allò que es preveu en el Reial Decret 479/2004.
b) La comunicació de la baixa de l'animal realitzada pel centre de sacrifici d'acord amb allò que s'establix en l'article 13 del Reial Decret 1980/1998 tindrà la consideració de prova de sacrifici en el sentit al·ludit per l'article 64 del RD 1618/2005.
c) A més, en el cas de la prima per sacrifici de vedells entre 6 i 8 mesos d'edat, i a petició del productor, l'escorxador expedirà o posarà a disposició de l'autoritat competent un certificat relatiu al pes en canal de cada animal que s'incloga en una sol·licitud d'ajuda.
d) Sense perjudici dels terminis de comunicació de les baixes d'animals que s'establixen en l'article 13 del Reial Decret 1980/1998, i a l'efecte de poder realitzar les comprovacions prèvies al pagament de la prima per sacrifici, tots els animals sacrificats als escorxadors de la Comunitat Valenciana durant un any natural hauran de constar en el servidor central de la base de dades del sistema d'identificació i registre dels bovins, en una data anterior al pagament de l'ajuda.
e) L'incompliment d'algun dels compromisos continguts en la declaració de participació o de les obligacions establides en l'article 13 del Reial Decret 1980/1998, quant a la comunicació a la base de dades informatitzades de les morts dels animals, donarà lloc a l'exclusió de l'establiment de la participació en el règim de primes durant un any, sense perjudici de les responsabilitats de tota classe que se'n puguen derivar.
Apartat 37. Períodes de retenció
Els productors de boví de carn, vaques alletants i oví caprí hauran de mantindre en la seua explotació, per a la concessió de l'ajuda, un nombre d'animals que complisquen les condicions que s'indiquen a continuació:
a) Prima a la vaca alletant: un nombre de vaques alletants almenys igual al 60 per cent del nombre total d'animals pel qual sol·licita l'ajuda i un nombre de jònegues que no supere el 40 per cent de l'esmentat nombre total durant un mínim de sis mesos consecutius a partir de l'endemà de la presentació de la sol·licitud.
En el cas que el càlcul del nombre màxim de jònegues, expressat en forma de percentatge, done com a resultat un nombre fraccionari d'animals, este nombre s'arredonirà a la unitat inferior si és inferior a 0,5, i al nombre enter superior si és igual o superior a 0,5.
b) Primes per sacrifici: cada animal pel qual sol·licita ajuda durant un període de retenció mínim de dos mesos sempre que haja finalitzat en el termini màxim d'un mes abans del sacrifici. En el cas dels vedells sacrificats abans dels tres mesos d'edat, el període de retenció serà d'un mes.
c) Primes als productors d'oví i caprí: un nombre d'animals igual, almenys, a aquell pel qual hagen sol·licitat l'ajuda corresponent durant un període mínim de cent dies, comptadors a partir de l'endemà de la finalització del termini per a la presentació de les sol·licituds.
Qualsevol variació del nombre d'animals objecte de sol·licitud, inclòs el trasllat, haurà de ser comunicat pel sol·licitant per escrit a la Conselleria d'Agricultura, Pesca i Alimentació en el termini dels 10 dies hàbils següents a la comprovació de la disminució del nombre d'animals.
Apartat 38. Condicions especifiques per a la concessió dels pagaments addicionals en el sector boví
1. Es concediran els pagaments addicionals en el sector boví, amb la sol·lictud prèvia, a aquells ramaders que complisquen les condicions assenyalades en el capítol III del Reial Decret 1618/2005, de 30 de desembre, en la quantia que establisca anualment el Ministeri d'Agricultura, Pesca i Alimentació.
2. El pagament addicional a les explotacions que mantinguen vaques alletants es concedirà pel nombre de vaques alletants que resten a l'explotació, tinguen o no drets de prima, durant almenys sis mesos successius a partir de l'endemà de la presentació de la sol·licitud. No s'admetrà un nombre de jònegues superior al 40 per cent del nombre total d'animals sol·licitats. Estarà supeditada al fet que la càrrega ramadera de l'explotació del sol·licitant no excedisca d'1,5 unitats de bestiar major (UBM) per hectàrea dedicada a l'alimentació dels animals que s'hi mantenen, d'acord amb la declaració de superfície farratgera realitzada pel sol·licitant, calculada segons les disposicions de l'annex XVIII del reial decret mencionat. Això no obstant, els productors quedaran exempts de l'aplicació de la càrrega ramadera quan el nombre d'animals que haja de prendre's en consideració per al seu càlcul no sobrepasse les 15 UBM.
L'import per cap es modularà proporcionalment als efectius del bestiar fins als 100 primers caps, excepte en el cas d'explotacions associatives en què esta modulació s'aplicarà per cada agricultor a títol principal en la data de finalització del termini de sol·licitud. En cap cas computarà a l'efecte de modulació si algun dels socis de l'explotació, encara que siga agricultor a títol principal, percep ja una ajuda per este mateix pagament addicional.
3. Els pagaments addicionals en el sector de boví de carn es concediran per un màxim de 200 caps per explotació, pels animals que hagen sigut sacrificats dins d'algun dels sistemes de qualitat de carn reconeguts oficialment:
o Denominacions d'origen protegides o Indicacions geogràfiques protegides.
o Ramaderia ecològica o integrada.
o Etiquetatge facultatiu de la carn que implique uns requisits superiors als exigits en la normativa general.
En el cas de engreixadors comunitaris, el límit màxim de 200 caps per explotació per a percebre estos pagaments s'aplicarà a cada ramader soci. Cada ramader soci de l'engreixador comunitari aportarà la documentació necessària que justifique la seua pertinença a l'engreixador comunitari. Quant a això, s'entendran com a tals aquells que complixen les condicions següents:
1r. Que tinguen entre els seus objectius l'engreixament en comú dels vedells nascuts a les explotacions de vaques de cria dels seus socis.
2n. Que tots els socis que aporten animals a la sol·licitud posseïsquen vaques alletants i drets de prima i hagen sol·licitat la prima per vaca alletant l'any civil de què es tracte.
3r. Que a l'engreixador només s'engreixen els animals nascuts de les vaques alletants de les explotacions dels seus socis.
En cap cas s'hi admetran animals engreixats a Espanya que s'hagen sacrificat dins d'algun sistema de qualitat de carn reconegut en un altre Estat membre.
El productor que vullga beneficiar-se d'este pagament addicional a la producció de carn de qualitat haurà d'adjuntar la inscripció en una denominació d'origen protegida, ramaderia ecològica o integrada o qualsevol altra identificació addicional en l'etiquetatge, que es referisca a determinades característiques o condicions de producció de la carn etiquetada o de l'animal o animals de què procedisca.
4. Els pagaments addicionals en el sector lacti es concediran als productors amb explotacions de bestiar vaquí lleter que presenten juntament amb la sol·licitud una declaració d'acollir-se de forma voluntària al sistema de qualitat descrit en la "Guia de pràctiques correctes d'higiene" que es recull en l'annex XIX del Reial Decret 1618/2005.
En compte d'esta guia, podrà acollir-se a qualsevol sistema que n'assegure la qualitat, sempre que estiga aprovat i verificat per l'autoritat competent.
El pagament addicional es concedirà per un màxim de 500.000 kg de quota disponible per explotació a 31 de març de cada any. En el cas d'explotacions associatives, este límit serà modificat en funció del nombre d'agricultors a títol principal de què es componga en la data de finalització del termini de sol·licitud. En cap cas computarà a l'efecte de modulació si algun dels socis de l'explotació, encara que siga agricultor a títol principal, percep ja una ajuda per este mateix pagament addicional.
5. A l'efecte dels pagaments addicionals a les explotacions que mantinguen vaques alletants i pagaments addicionals en el sector lacti, s'entendrà com a agricultor a títol principal el que obté més del 50 per cent de la seua renda procedent de l'activitat agrària durant l'últim any disponible i cotitzen al règim especial agrari o al règim d'autònoms equivalent des de l'1 de gener de l'any de sol·licitud de l'ajuda, almenys, fins a l'últim dia del termini de sol·licitud.
Quan el titular siga una persona física es computarà com a agricultor a títol principal el cònjuge i els familiars de primer grau, tant per consanguinitat com per afinitat del titular, sempre que estos complisquen allò que s'establix en el paràgraf anterior.
Apartat 39. Cessió de drets d'ajuda
1. Els drets d'ajuda podran ser objecte de cessió pels agricultors a altres agricultors, bé en venda, arrendament o per mitjà de qualssevol altres formes admeses en dret, d'acord amb allò que s'establix en l'article 13 del Reial Decret 1617/2005, de 30 de desembre, i en la normativa comunitària.
Apartat 40. Retencions
Les retencions aplicables a les vendes o altres cessions són les que s'establixen en l'article 14 del RD 1617/2005, de 30 de desembre.
Apartat 41. Notificació a l'Administració de les cessions de drets
1. Les cessions de drets es podran realitzar en qualsevol moment de l'any. El cedent haurà de comunicar estes cessions d'acord amb allò que s'establix en el Reial Decret 1617/2005 i d'acord amb els models prevists per la Conselleria d'Agricultura, Pesca i Alimentació, disponibles en la seua pàgina web (http://www.gva.es).
2. No obstant això, a l'efecte de la determinació dels drets de pagament únic a considerar per a l'ajuda sol·licitada el 2007, els canvis de titularitat per motiu d'herències, herències anticipades, fusions o escissions i canvis de personalitat jurídica realitzats es comunicaran en el mateix període que el que es disposa per a la presentació de la sol·licitud única 2007.
3. Sense perjudici del que s'establix en l'article 9 bis 1 del Reial Decret 1617/2005, l'any 2007, els agricultors que desitgen sol·licitar drets a càrrec de la reserva nacional podran fer-ho en el mateix període que el que es disposa per a la presentació de la sol·licitud única 2007. Sense perjudici del que s'establix en l'article 15.2 del Reial Decret 1617/2005, l'any 2007, les cessions de drets podran realitzar-se en el mateix període que el que es disposa per a la presentació de la sol·licitud única 2007.
Apartat 42. Accés a la reserva nacional
1. Els agricultors que desitgen sol·licitar drets de pagament únic a càrrec de la reserva nacional, d'acord amb el que s'establix en este article, hauran de presentar la sol·licitud davant de l'autoritat competent a què haja de presentar-se la sol·licitud única en la campanya següent, juntament amb la informació mínima establida en l'annex III del Reial Decret 1617/2005, de 30 de desembre, entre l'1 i el 30 de setembre de l'any anterior al de la sol·licitud única. En el cas de sentències fermes o actes administratius ferms, els interessats podran sol·licitar els drets a càrrec de la reserva en una data que no podrà ser posterior a l'últim dia del termini de presentació de les sol·licituds, a l'empara del règim de pagament únic després de la data de la sentència o de l'acte, llevat que la notificació s'haja rebut per l'interessat després del dia 1 de març, i en este cas podrà presentar-se en l'esmentada campanya o en la posterior.
2. No obstant això, a l'efecte de les ajudes sol·licitades en la campanya 2007, les sol·licituds de drets a la reserva nacional podran efectuar-se en el període establit per a la presentació de la sol·licitud única 2007.
3. Obtindran drets de pagament únic de la reserva nacional, sempre que complisquen les condicions establides per a l'accés a la reserva nacional establides en l'article 9 bis del Reial Decret 1617/2005.
Apartat 43. Criteris per al càlcul i l'assignació de drets de la reserva nacional
1. En cap cas el nombre de drets normals d'ajuda concedits, procedents de la reserva nacional, podrà superar el nombre d'hectàrees que l'agricultor podria utilitzar per a justificar els seus drets de pagament únic i respecte a les quals no té cap dret d'ajuda.
2. Si un agricultor complix al mateix temps totes o algunes de les condicions requerides per a l'inici d'activitat, herència, causes de força major o circumstàncies excepcionals o amb dret a rebre drets de la reserva nacional sobre les mateixes unitats de producció, s'aplicaran les disposicions de l'article 5.7 del RD 1617/2005, de 30 de desembre.
3. Si un agricultor complix al mateix temps totes o algunes de les condicions requerides per a rebre drets de la reserva nacional per diferents causes sobre les mateixes unitats de producció, s'aplicaran les disposicions de l'article 5.7 del RD 1617/2005, de 30 de desembre.
4. Els drets de la reserva nacional que s'atribuïsquen als agricultors s'establiran d'acord amb els criteris establits en l'article 10 del RD 1617/2005, de 30 de desembre.
Apartat 44. Utilització dels drets de pagament únic a fi de sol·licitar el pagament de l'ajuda
Els drets d'ajuda de pagament únic podran justificar-se tal com s'establix en l'article 11 del Reial Decret 1617/2005, de 30 de desembre, pel qual es regula la concessió de drets als agricultors dins del règim de pagament únic.
Apartat 45. Drets d'ajuda utilitzats
Es consideraran drets d'ajuda utilitzats aquells justificats en la sol·licitud única, la superfície dels quals resulte determinada en el sentit de l'article 2.22 del Reglament (CE) 796/2004, de la Comissió, de 21 d'abril de 2004.
Apartat 46. Drets d'ajuda no utilitzats
1. Tot dret d'ajuda de què no s'haja fet ús durant un període de tres anys s'incorporarà a la reserva nacional, excepte en casos de força major o circumstàncies excepcionals.
2. Els drets procedents de la reserva nacional no podran cedir-se durant un període de cinc anys comptadors a partir de la seua assignació, i tornaran immediatament a la reserva nacional si no s'utilitzen durant cada any del període quinquennal, excepte en el cas d'herències i herències anticipades.
Els drets de la reserva nacional derivats d'una sentència ferma o d'un acte administratiu ferm no hauran de complir cap de les restriccions establides en el paràgraf anterior, quan la sentència o acte resolga sobre l'atribució de drets inicials a l'agricultor relatius al primer any d'aplicació del règim de pagament únic. Per contra, quan la sentència o l'acte resolga sobre l'atribució de drets no inicials, hauran de complir les dites prescripcions i, en este cas, estos drets i períodes es computaran a partir de la data en què l'agricultor tinga la plena disponibilitat de tals drets com a conseqüència de la sentència o l'acte administratiu.
3. Per a tots els drets de la reserva nacional que hagen suposat un increment superior al 20 per cent de l'import unitari d'un dret que ja es posseïra, es considerarà que únicament el dit increment ha de retornar a la reserva nacional, a l'efecte previst en l'apartat anterior, de conformitat amb allò que s'establix en el paràgraf tercer de l'article 6.3 del Reglament (CE) 795/2004, de la Comissió, de 21 d'abril del 2004.
Apartat 47. Condicions específiques per al pagament anual de les ajudes agroambientals
1. Els beneficiaris d'ajudes agroambientals amb un període de compromisos que no ha finalitzat estan obligats a la presentació de la sol·licitud del pagament anual, imprescindible per a la percepció de l'ajuda, amb les mateixes condicions regulades en les ordes de convocatòria corresponents.
2. En cas de no presentar la sol·licitud de pagament anual en alguna de les anualitats que li resten, i si durant eixe període es van continuar complint els compromisos, el titular continuarà en el programa i no percebrà les ajudes corresponents a eixe any. En cas de no presentar la sol·licitud de pagament anual durant dos anys consecutius, es considerarà reincidència, es procedirà a l'anul·lació de l'expedient i se sol·licitarà al titular, tret de causes de força major, les quantitats percebudes fins a eixe moment, incrementades amb l'interés legal corresponent.
3. No s'hi admetran ampliacions de superfícies en l'últim any de compromisos, tal com es regula en les ordes de convocatòries corresponents.
4. Els canvis de titularitat es regulen en les mateixes condicions especificades en les ordes de convocatòria corresponents.
Apartat 48. Contingut de la sol·licitud única
1. El contingut de la sol·licitud serà el que es recull en els impresos que es facilitaran a les oficines de la Conselleria d'Agricultura, Pesca i Alimentació o en la seua pàgina web (http://www.gva.es).
2. A la sol·licitud s'adjuntarà, si no els han presentat en la campanya anterior o si n'hi ha modificacions, sense perjudici de la documentació específica per a cada règim d'ajuda, i segons allò que s'establix en l'annex XI del Reial Decret 1618/2005, modificat per mitjà de l'apartat cinquanta-sis de l'article 2 del RD 1582/2006, els documents següents:
- Fotocòpia de CIF o NIF o etiqueta d'identificació fiscal.
- Acreditació de la titularitat, per part del beneficiari, de les dades bancàries per al pagament de l'ajuda per mitjà de document normalitzat de manteniment de tercers.
- Croquis de les parcel·les agrícoles quan el productor no declare la totalitat d'un recinte SIPAC.
3. La sol·licitud contindrà una relació de la totalitat de les parcel·les agrícoles i de les superfícies farratgeres de l'explotació, incloses també aquelles parcel·les per a les quals no se sol·licita ajuda per superfície. S'especificarà la utilització assignada a cada una de les parcel·les en els casos següents: pastures permanents, altres superfícies farratgeres, guaret i tipus de guaret, llúpol, fruites i hortalisses, creïlla per a consum humà, cultius o utilitzacions dels règims d'ajuda prevists en els títols I i III d'esta resolució, inclòs el "no-cultiu" en el cas de parcel·les declarades exclusivament per a justificar drets normals de pagament únic.
Les utilitzacions no recollides en el paràgraf anterior podran declarar-se en l'epígraf "Altres utilitzacions", i no seran objecte d'ajuda per esta resolució.
No caldrà declarar les parcel·les corresponents a les utilitzacions indicades en l'annex V del Reglament (CE) núm. 1782/2003 que no siguen objecte de cap sol·licitud d'ajuda recollida en esta resolució.
4. En el cas de superfícies farratgeres utilitzades en comú, el certificat d'adjudicació expedit per les autoritats locals o provincials competents, en què s'expressarà el nombre d'hectàrees assignades i que la superfície es troba disponible durant tot l'any 2007 per a la cria d'animals.
5. Justificació, per mitjà d'un informe agronòmic d'un tècnic competent, de les pràctiques agronòmiques que suporta la sol·licitud en el cas que l'índex de guaret respectat siga inferior en més de 10 punts a l'índex comarcal corresponent.
6. Les sol·licituds s'emplenaran en tots els seus apartats i tots els fulls hauran d'anar signats pel titular de l'explotació o la persona degudament autoritzada per ell respecte d'això. En tot cas, quan el sol·licitant actue a través de representant, este haurà d'acreditar per qualsevol mitjà vàlid en dret tal condició, així com expressar en la sol·licitud les seues dades personals.
7. En el cas que la comunitat autònoma en què s'ha de presentar la sol·licitud única no coincidisca amb la que va realitzar la comunicació dels drets definitius, s'haurà d'entregar una fotocòpia del dit document juntament amb la sol·licitud única 2007.
Apartat 49. Disposicions generals
1. Es procedirà al pagament de les ajudes corresponents després de la realització dels controls administratius oportuns i sobre el terreny. Per a això, l'òrgan competent elaborarà els plans regionals de control, ajustats als plans nacionals. En el cas de les llavors, l'oliverar i el tabac, estos controls es complementaran amb els establits en els seus reglaments sectorials d'aplicació respectius.
Apartat 50. Controls per al pagament de les ajudes
Les activitats de control de les ajudes comprendran:
a) Els controls administratius que consistiran en la comprovació, d'una banda, de la coherència de les dades consignades en la sol·licitud i la seua adequació al fet que estiguen en poder de l'Administració pública, i, d'una altra, del respecte a la normativa comunitària i estatal vigent.
a) Les inspeccions sobre el terreny es realitzaran en les explotacions dels beneficiaris de les ajudes, seguint el pla regional de control de la Comunitat Valenciana.
En relació amb els controls sobre el terreny, els cultius herbacis han de mantindre's, com a mínim, fins al principi de la floració en les condicions normals de creixement i, a més, en l'arròs la data límit de sembra serà el 30 de juny anterior a la collita en qüestió.
Si la superfície declarada per a un grup de cultiu en una sol·licitud d'ajuda per superfície sobrepassa la superfície determinada per a eixe grup de cultiu com a conseqüència de l'execució de controls administratius o sobre el terreny, serà la superfície determinada la que es tinga en compte per al càlcul de l'import de l'ajuda, sense perjudici de les reduccions i exclusions previstes en els articles 51 i 53 del Reglament (CE) núm. 796/2004. A l'efecte del present article, es distingiran els grups de cultiu recollits en l'article 49 del reglament esmentat. Atesa la seua importància, en els articles 42 i 44 de la present resolució es reproduïxen els articles 51 i 53 del reglament mencionat.
Apartat 51. Reduccions i exclusions per motiu de declaracions excessives
1. Quan, per a un grup de cultius, la superfície declarada a l'efecte de qualssevol règims d'ajuda per superfície, excepte els relatius a les creïlles per a fècula i les llavors, sobrepasse la superfície determinada de conformitat amb els apartats 3 a 5 de l'article 50 del Reglament (CE) núm. 796/2004, l'ajuda es calcularà sobre la base de la superfície determinada, reduïda en el doble de la diferència comprovada, si esta és superior al 3% o dos hectàrees però inferior o igual al 20% de la superfície determinada.
Si la diferència és superior al 20% de la superfície determinada, no es concedirà cap ajuda per superfície en relació amb el grup de cultius en qüestió.
2. Si respecte de la superfície global determinada inclosa en la sol·licitud única, excepte en el cas de les creïlles per a fècula i les llavors, la superfície declarada sobrepassa la superfície determinada de conformitat amb els apartats 3 a 5 de l'article 50 del Reglament (CE) núm. 796/2004 en més d'un 30%, es denegarà l'ajuda a què haja tingut dret el productor d'acord amb els apartats 3 a 5 de l'article 50 del reglament mencionat, a càrrec d'eixos règims durant l'any natural en qüestió.
Si la diferència és superior al 50%, el productor quedarà exclòs de nou de la percepció de l'ajuda fins a un import equivalent a la diferència entre la superfície declarada i la determinada d'acord amb els apartats 3 a 5 de l'article 50 del Reglament (CE) núm. 796/2004. Este import es deduirà dels pagaments de les ajudes a càrrec de qualsevol dels règims d'ajuda prevists en els títols III i IV del Reglament (CE) núm. 1782/2003 a què tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva. Si l'import no pot deduir-se íntegrament d'eixos pagaments de l'ajuda, s'anul·larà el saldo pendent.
Si un agricultor declara més superfície que drets d'ajuda i la superfície declarada complix tots els altres requisits d'admissibilitat, no serà necessari aplicar reduccions o exclusions d'acord amb els apartats 1 i 2.
Si un agricultor declara més superfície que drets d'ajuda i la superfície declarada no complix tots els altres requisits d'admissibilitat, la diferència a què es referixen els apartats 1 i 2 serà la diferència entre la superfície que complix tots els altres requisits d'admissibilitat i la quantitat de drets d'ajuda declarats.
3. En el cas de l'ajuda a la producció de llavors, si es comprova que la superfície cultivada és superior en més d'un 10% a la superfície declarada, l'ajuda es reduirà en el doble de la diferència comprovada.
Quan es comprove que les llavors que siguen objecte d'una sol·licitud d'ajuda no s'han comercialitzat per a la sembra per l'agricultor, l'ajuda, després d'aplicar les reduccions aplicables segons el paràgraf anterior, es reduiria en un 50% si la quantitat no comercialitzada és superior al 2% i igual o inferior al 5% de la quantitat coberta per la sol·licitud de l'ajuda, i no es rebrà ajuda si el dit percentatge és superior al 5%. Si es comprova que la llavor objecte de la sol·licitud d'ajuda no s'ha certificat oficialment o collit a Espanya durant l'any civil en qüestió, no es concedirà cap ajuda per a eixa campanya de comercialització ni per a la següent.
4. En el cas de les produccions ramaderes s'aplicaran les penalitzacions establides en el títol IV del Reglament (CE) núm. 796/2004, de 21 d'abril de 2004, en les condicions que s'hi determinen.
Apartat 52. Reducció de l'ajuda per falta de compliment de la condicionalitat
En el cas que es comprove incompliment dels requisits legals de gestió i de les bones condicions agràries i mediambientals definits en l'article 4 del RD 2352/2004 sobre l'aplicació de la condicionalitat, s'aplicarà una reducció que, en principi, serà del 3% de l'import global dels pagaments directes relatius als règims de pagament únic, i a les ajudes relatives al blat dur, proteaginoses, arròs, fruits de corfa, cultius energètics, creïlles per a fècula, llet, llavors, cultius herbacis, carn d'oví i caprí, carn de boví, lleguminoses de gra, farratge sec i oli d'oliva.
No obstant això, el percentatge mencionat es podrà reduir a l'1% o augmentar al 5% en funció de l'avaluació que realitze l'organisme pagador a la vista de l'informe de control existent.
Quan s'haja observat més d'un cas d'incompliment en relació amb diversos àmbits d'aplicació de la condicionalitat, es fixarà la reducció a cada un dels casos d'incompliment i a continuació es procedirà a sumar els percentatges de reducció. El percentatge de reducció màxim no haurà de superar el 5%.
Si l'incompliment és repetit, el percentatge determinat segons el primer paràgraf es multiplicarà per tres. En cas de més repeticions, el factor de multiplicació de tres s'aplicarà cada vegada al resultat fixat en relació amb l'incompliment repetit anterior, però la reducció màxima no ha de superar el 15% de l'import global.
Quan ja s'ha arribat al límit mencionat del 15 %, l'agricultor serà advertit que, si es comprova el mateix incompliment, es consideraria que ha actuat intencionadament. Si després de l'advertència es torna a descobrir l'existència de reincidència, s'aplicarà a l'import global un percentatge de reducció equivalent al resultat de multiplicar per tres el resultat de la multiplicació anterior, abans que s'haja aplicat el límit del 15% de l'import global.
Apartat 53. Incompliment intencional
Quan les diferències entre la superfície declarada i la superfície determinada de conformitat amb l'apartat 3, la lletra b) de l'apartat 4 i l'apartat 5 de l'article 50 del Reglament (CE) núm. 796/2004, es deriven d'irregularitats comeses intencionadament, no es concedirà l'ajuda a què haja tingut dret el productor d'acord amb l'apartat 3, la lletra b) de l'apartat 4 i l'apartat 5 de l'article 50, a càrrec del règim d'ajuda de què es tracte durant l'any natural en qüestió.
A més, si la diferència és superior al 20% de la superfície determinada, el productor quedarà exclòs de nou de la percepció de l'ajuda fins a un import equivalent al de la diferència entre la superfície declarada i la determinada d'acord amb l'apartat 3, la lletra b) de l'apartat 4 i l'apartat 5 de l'article 50. Este import es deduirà dels pagaments de les ajudes a càrrec de qualsevol dels règims d'ajuda prevists en els títols III i IV del Reglament (CE) núm. 1782/2003 a què tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva. Si l'import no pot deduir-se íntegrament d'eixos pagaments de l'ajuda, s'anul·larà el saldo pendent.
Si s'observa incompliment intencionat en els requeriments de la condicionalitat, les reduccions aplicables es troben recollides en l'article 67 del Reglament (CE) núm. 796/2004.
Article 54. Resolució, pagament i finançament de les ajudes
1. La concessió de les ajudes correspon, per delegació, al cap de l'Àrea de Foment i Garantia Agrària.
2. L'autorització del pagament s'ajustarà al Decret 124/2006, de 8 de setembre, pel qual es designa l'Agència Valenciana de Foment i Garantia Agrària com a organisme pagador a la Comunitat Valenciana dels gastos corresponents als fons comunitaris FEAGA i FEADER.
El pagament de les ajudes recollides en la present resolució serà a càrrec de les línia pressupostàries corresponents al capítol IV de l'Agència Valenciana de Foment i Garantia Agrària, línia SE830000 (fons FEAGA), i línia SE832000 (fons FEADER), que corresponen a l'aplicació a la Comunitat Valenciana de la política agrícola comunitària, amb els límits pressupostaris que s'indiquen en l'annex d'esta resolució, sense perjudici de les reduccions establides en l'article 2 de la present resolució.
3. Les dates d'abonament dels imports corresponents a les ajudes previstes en l'article d'esta resolució es realitzaran amb caràcter general entre l'1 de desembre de l'any de la sol·licitud i el 30 de juny de l'any següent, llevat de l'ajuda per a la creïlla per a fècula i el pagament addicional que rebran els agricultors corresponents a l'aplicació de la modulació i previst en l'apartat 2 de l'article 6.2 del Reial Decret 1618/2005. El pagament addicional es pagarà a tot tardar el 30 de setembre de l'any següent al de la sol·licitud.
Les bestretes previstes per als règims de prima per vaca alletant, prima per sacrifici, ajuda a les llavors, ajuda a la creïlla per a fècula i ajuda al tabac s'abonaran en els terminis i les condicions establits en el Reglament 1973/2004, de la Comissió, de 29 d'octubre de 2004, per a cada un.
Apartat 55. Devolució dels pagaments indegudament percebuts
En el cas de pagaments indeguts, els productors hauran de reembossar-ne l'import, més els interessos corresponents al temps transcorregut entre la notificació de l'obligació de reembossament i el reembossament o la deducció. El tipus d'interés a aplicar serà el de demora establit en la corresponent llei de pressupostos generals de l'Estat, excepte quan el pagament indegut no siga imputable a l'interessat, en què no s'aplicarà cap interés.
Apartat 56. Recurs
Contra este acte administratiu es podrá interposar en el termini d'un mes, a comptar a partir de la publicació d'este acte, recurs de reposició davant del mateix órgan que el va dictar, de conformitat amb el que disposen el articles 116 y 117 de la Llei 30/1992, de 26 de novembre, del Règim Jurídic de les administraciones, o bé la interposició del recurs contenciós administratiu en el termini de dos mesos, des de la publicació d'este acte (art. 10 y 46 de la Llei 30/92).
DISPOSICIÓ FINAL
Esta resolució entrarà en vigor el mateix dia que es publique en el Diari Oficial de la Comunitat Valenciana.
València, 29 de gener de 2007.- El director de l'Agència Valenciana de Foment i Garantia Agrària: Enrique Martí Selva.